नीतीश कुमार भी भाजपा से हाथ मिलाने से पहले लालू प्रसाद यादव का कुछ बिगाड़ नहीं पाये थे और उन्होंने अपने वोट बैंक को लेकर समता पार्टी का गठन किया लेकिन उसे मात्र 7 सीटों पर विजय मिली थी, फिर भाजपा के साथ हाथ मिलाते ही बिहार में एक नई राजनीतिक संस्कृति का उदय हुआ लेकिन राजनीतिक फायदे-नुकसान को देखते हुए यह गठबंधन ज्यादा समय तक नहीं चल सका. इसका नुकसान बिहार को भी भुगतना पड़ रहा है. बिहार में लालू यादव का राज्य जिस तरह से आतंक और कुशासन का पर्याय बन गया था और एकमात्र अपहरण उद्योग फलफूल रहा था. वह एक बार फिर से आने की आहट दे रहा है. वर्तमान में राजधानी पटना की कानून-व्यवस्था की स्थिति भी चरमरा चुकी है और अब तो ठीक थाना के सामने ही अपराधी जब जी चाहे अपराध करके निकल पड़ते हैं.